CELEX: 32014R1226
Language: sk
Date: 2014-11-17 00:00:00
Title: Nariadenie Komisie (EÚ) č. 1226/2014 zo 17. novembra 2014 o povolení zdravotného tvrdenia o potravinách, ktoré odkazuje na zníženie rizika ochorenia  Text s významom pre EHP

18.11.2014   
            
            
               SK
            
            
               Úradný vestník Európskej únie
            
            
               L 331/3
            
         NARIADENIE KOMISIE (EÚ) č. 1226/2014
   zo 17. novembra 2014
   o povolení zdravotného tvrdenia o potravinách, ktoré odkazuje na zníženie rizika ochorenia
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1924/2006 z 20. decembra 2006 o výživových a zdravotných tvrdeniach o potravinách (1), a najmä na jeho článok 17 ods. 3,
   keďže:
   
               (1)
            
            
               Podľa nariadenia (ES) č. 1924/2006 sú zdravotné tvrdenia o potravinách zakázané, pokiaľ nie sú povolené Komisiou v súlade s uvedeným nariadením a zahrnuté do zoznamu povolených tvrdení.
            
         
               (2)
            
            
               V nariadení (ES) č. 1924/2006 sa takisto stanovuje, že žiadosti o povolenie zdravotných tvrdení môžu prevádzkovatelia potravinárskych podnikov predkladať príslušnému vnútroštátnemu orgánu členského štátu. Príslušný vnútroštátny orgán má zaslať platné žiadosti Európskemu úradu pre bezpečnosť potravín (EFSA), ďalej len „úrad“.
            
         
               (3)
            
            
               Úrad má po prijatí žiadosti o tejto skutočnosti bezodkladne informovať ostatné členské štáty a Komisiu a prijať stanovisko k príslušnému zdravotnému tvrdeniu.
            
         
               (4)
            
            
               Komisia po zvážení doručeného stanoviska úradu má rozhodnúť o povolení zdravotných tvrdení.
            
         
               (5)
            
            
               Na základe žiadosti, ktorú v súlade s článkom 14 ods. 1 písm. a) nariadenia (ES) č. 1924/2006 predložila spoločnosť Lactalis B&C, bol úrad požiadaný vydať stanovisko k zdravotnému tvrdeniu vzťahujúcemu sa na „rozotierateľný tuk s nízkym obsahom tukov a trans-mastných kyselín a bohatý na nenasýtené a omega-3 mastné kyseliny“ a zníženie koncentrácií LDL-cholesterolu (Otázka č. EFSA-Q-2009-00458) (2). Tvrdenie navrhované žiadateľom bolo formulované takto: „Nahradenie tukov bohatých na nasýtené/trans-mastné kyseliny tukmi bohatými na nenasýtené mastné kyseliny pomáha znížiť LDL-cholesterol. LDL-cholesterol je rizikovým faktorom pre srdcovocievne ochorenia“.
            
         
               (6)
            
            
               Na základe predložených údajov úrad vo svojom stanovisku, ktoré bolo Komisii a členským štátom doručené 25. mája 2011, konštatoval, že medzi konzumáciou zmesí nasýtených mastných kyselín (NMK) vo výžive a zvýšením koncentrácií LDL-cholesterolu v krvi existuje príčinná súvislosť a že nahradenie (gram za gram) zmesi nasýtených mastných kyselín cis-mononenasýtenými mastnými kyselinami a/alebo cis-polynenasýtenými mastnými kyselinami v potravinách alebo vo výžive znižuje koncentrácie LDL-cholesterolu. Preto by sa malo zdravotné tvrdenie odrážajúce tento záver považovať za tvrdenie v súlade s požiadavkami nariadenia (ES) č. 1924/2006 a malo by sa zahrnúť do zoznamu povolených tvrdení Únie. Klinickú intervenčnú štúdiu, o ktorej žiadateľ tvrdil, že je predmetom priemyselného vlastníctva, nepovažoval úrad za potrebnú na dosiahnutie svojho záveru. Preto sa požiadavka uvedená v článku 21 ods. 1 písm. c) nariadenia (ES) č. 1924/2006 nepovažuje za splnenú, a z tohto dôvodu by sa nemala udeliť ochrana údajov, ktoré sú predmetom priemyselného vlastníctva.
            
         
               (7)
            
            
               Úrad vo svojom stanovisku dospel k záveru, že na to, aby sa mohlo dané tvrdenie uviesť, by sa značné množstvá nasýtených mastných kyselín mali v potravinách alebo vo výžive nahradiť (gram za gram) mononenasýtenými a/alebo polynenasýtenými mastnými kyselinami. Preto na zabezpečenie toho, že potravina obsahuje značné množstvá mononenasýtených a/alebo polynenasýtených mastných kyselín, je vhodné obmedziť použitie daného tvrdenia na tuky a oleje a stanoviť také podmienky používania, na aké sa odkazuje vo výživovom tvrdení „S VYSOKÝM OBSAHOM NENASÝTENÉHO TUKU“ v prílohe k nariadeniu (ES) č. 1924/2006.
            
         
               (8)
            
            
               V článku 16 ods. 4 nariadenia (ES) č. 1924/2006 sa stanovuje, že v prípade kladného stanoviska, ktoré povoľuje zdravotné tvrdenie, má dané stanovisko obsahovať určité údaje. Preto by sa uvedené údaje mali stanoviť v prílohe k tomuto nariadeniu, pokiaľ ide o povolené tvrdenie, a prípadne zahŕňať zrevidované znenie tvrdenia, osobitné podmienky používania tvrdenia a podľa potreby podmienky alebo obmedzenia týkajúce sa používania potraviny a/alebo dodatočné vyhlásenie alebo upozornenie, v súlade s pravidlami stanovenými v nariadení (ES) č. 1924/2006 a v súlade so stanoviskami úradu.
            
         
               (9)
            
            
               Jedným z cieľov nariadenia (ES) č. 1924/2006 je zabezpečiť, aby boli zdravotné tvrdenia pravdivé, zrozumiteľné, spoľahlivé a užitočné pre spotrebiteľa a aby sa v tejto súvislosti zvážilo ich znenie a prezentácia. Preto, ak má znenie tvrdení pre spotrebiteľov ten istý význam ako znenie povoleného zdravotného tvrdenia, pretože tvrdenia preukazujú tú istú súvislosť, aká existuje medzi kategóriou potravín, potravinou alebo jednou z jej zložiek a zdravím, mali by sa na tvrdenia uplatňovať tie isté podmienky používania uvedené v prílohe k tomuto nariadeniu.
            
         
               (10)
            
            
               Pri stanovovaní opatrení uvedených v tomto nariadení sa zohľadnili pripomienky žiadateľov a jednotlivcov z verejnosti zaslané Komisii podľa článku 16 ods. 6 nariadenia (ES) č. 1924/2006.
            
         
               (11)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO NARIADENIE:
   Článok 1
   1.   Zdravotné tvrdenie uvedené v prílohe k tomuto nariadeniu sa môže v súlade s podmienkami stanovenými v uvedenej prílohe použiť v súvislosti s potravinami umiestnenými na trhu Únie.
   2.   Zdravotné tvrdenie uvedené v odseku 1 sa zahrnie do zoznamu povolených tvrdení Únie podľa článku 14 ods. 1 nariadenia (ES) č. 1924/2006.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 17. novembra 2014
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 404, 30.12.2006, s. 9.
   
      (2)  Vestník EFSA (EFSA Journal) (2011) 9(5):2168.
   
      PRÍLOHA
      Povolené zdravotné tvrdenie
      
                  Žiadosť – príslušné ustanovenia nariadenia (ES) č. 1924/2006
               
               
                  Žiadateľ – adresa
               
               
                  Živina, látka, potravina alebo kategória potravín
               
               
                  Tvrdenie
               
               
                  Podmienky použitia tvrdenia
               
               
                  Podmienky a/alebo obmedzenia používania potraviny a/alebo doplňujúce informácie alebo varovanie
               
               
                  Odkaz na stanovisko EFSA
               
            
                  Článok 14 ods. 1 písm. a) – zdravotné tvrdenie odkazujúce na zníženie rizika ochorenia
               
               
                  Lactalis B&C, ZA Les Placis, 35230, Bourgbarré, Francúzsko
               
               
                  Mononenasýtené a/alebo polynenasýtené mastné kyseliny
               
               
                  Preukázalo sa, že nahradenie nasýtených tukov nenasýtenými tukmi vo výžive znižuje/redukuje hladinu cholesterolu v krvi. Vysoká hladina cholesterolu je rizikovým faktorom vzniku ischemickej choroby srdca.
               
               
                  Tvrdenie možno používať iba v prípade potraviny s vysokým obsahom nenasýtených mastných kyselín, ako sa odkazuje v tvrdení S VYSOKÝM OBSAHOM NENASÝTENÉHO TUKU v prílohe k nariadeniu (ES) č. 1924/2006.
               
               
                  Tvrdenie možno použiť iba v prípade tukov a olejov.
               
               
                  Q-2009-00458